Pac-Man
Pac-Man er et berømt japansk arkadespil, udgivet af spilproducenten Namco i 1980 og designet af Toru Iwatani (født 1955).
Spilleren navigerer den gule cirkel, Pac-Man, rundt i en labyrint for at spise labyrintens små prikker uden at blive fanget af spøgelserne. Hvis Pac-Man spiser en af labyrintens power pills, vil man i en kort periode kunne spise spøgelserne og derved få lettere ved at samle point. Spiser man alle prikkerne, går man videre til næste niveau.
Spillet blev oprindeligt lavet til spillearkader, men med sin enorme popularitet og indflydelse blev det fulgt op af nye versioner og lanceret til spilkonsoller, mobiltelefoner og computere. Serien er også udkommet i andre spilgenrer – for eksempel Pac-Man World fra 1999, som hører til den noget anderledes platformgenre.